Քասլ Հիլ փարոս

Քասլ Հիլ փարոս (անգլ.՝ Castle Hill Light), փարոս, որը գտնվում է Ամերիկայի Միացյալ Նահանգների Ռոդ Այլենդ նահանգի Նյուպորտ շրջանի Օուշն Դրայվ պատմական շրջանում, Ռոդ Այլենդ կղզու արևմուտքում, Նառագանսեթ ծովածոցում: Կառուցվել է 1890 թվականին, ավտոմատացվել 1957 թվականին։ Պատմություն Հյուսիսային Ամերիկայի առաջին անգլիական բնակավայրերից երկուսը՝ Փրովիդենս և Նյուպորտ քաղաքները, 18-րդ և 19-րդ դարերում եղել են արդյունաբերության և առևտրի հիմնական կենտրոնները: Բազմաթիվ մեծ և փոքր կղզիներ ունեցող Նառագանսեթ ծովածոցով նավարկությունն ապահովելու համար կառուցվել են մի քանի փարոսներ։ 1875 թվականին ԱՄՆ-ի Կոնգրեսը 10․000 դոլար է հատկացրել Ռոդ Այլենդ կղզու արևելյան ծայրամասում հակամառախուղային ազդանշան ստեղծելու համար, սակայն հողատերերը հրաժարվել են վաճառել այն, քանի որ կարծում էին, որ ազդանշանի աղմուկը կնվազեցնի հողի արժեքը: 1880-ական թվականների վերջին որոշվել է այս վայրում կառուցել լիարժեք փարոս և փարոսապահի տուն, և հողի սեփականատերը, որը, պարզվել է, հայտնի օվկիանոսագետ և ծովային կենդանաբան Ալեքսանդր Ագասիսն էր, համաձայնել է այն վաճառել 1 դոլարով: Փարոսի շինարարությունն ավարտվել է 1890 թվականին։ Դա գրանիտե բլոկներից կառուցված 10 մետր բարձրությամբ կոնաձև աշտարակ էր, որը գտնվում էր ժայռի վրա, որի վրա տեղադրված էր Ֆրենելի ոսպնյակ: Փարոսապահի աղյուսե տունը կառուցվել է փարոսից 400 մետր հեռավորության վրա։ 1957 թվականին ԱՄՆ-ի առափնյա պահպանությունը ավտոմատացրել է փարոսը։ 1988 թվականին ընդգրկվել է ԱՄՆ-ի պատմական վայրերի ազգային գրանցամատյանում։ Ծանոթագրություններ